PaRedes converteix Gandia en un museu d´art urbà
16 octubre 2018

## PaRedes converteix Gandia en un museu d´art urbà16 octubre 2018Última actualització: 14 juliol 2025

![](../gestion/img/_AO_1605-copia.jpg)  
  

El **regidor de Polítiques amb la Ciutadania, Nahuel González**, acompanyat dels **organitzadors de l’encontre PaRedes, La Cris, Cento Carbó i mari (Sota ElGrau)** i el **responsable del Teatre del Raval, Francesc Burgos**, han comparegut aquest matí davant els mitjans de comunicació per tal de fer balanç del que va estar la tercera edició del festival internacional d’art urbà celebrat el 5 i 6 d’octubre passats al carrer San Ramon i al Teatre del Raval de Gandia, sota el lema “Mentre visques, brilla!”.

I és que, després de tres edicions, PaRedes s'ha convertit en un referent quant a moviment artístic i col·laboratiu. A més de l'expressió de l'art urbà, en la qual han participat fins a 21 artistes grafitters, incloia també la música, la fotografia, el teatre, dansa, tallers, documentals, recitals poètics, xarrades, exposicions,… Una teranyina d’activitats, un lloc de trobada intergeneracional i multi-disciplinar d'iniciativa popular. L’edició d’enguany, a més, tenia un valor afegit, ja que estava dedicada als nostres majors, per als quals es va dissenyar una programació especial.

_“Novament, la tercera edició ha estat un èxit, el que demostra que Gandia aposta pel muralisme. A nivell cultural, es tracta d’una expressió artística important. També pel que fa a la temàtica social, la implicació i la reivindicació de la figura de la gent gran, la qual ha estat molt present. I això gràcies a la iniciativa de l’organització, que ha aconseguit crear una xarxa de col·laboració entre el món de la cultura, l’associatiu, el veïnal... L’agraïment també als patrocinadors, Pinturas Mondúber i Gruas Ferra, que sempre han apostat per aquestes accions”_.

**Museu d’art urbà**

Per primera vegada la nostra ciutat tindrà un carrer, San Ramon (Raval), dedicat pràcticament al muralisme, gràcies a la tercera edició de l’Encontre PaRedes. En aquest sentit, González ha anunciat que s’està treballant en la senyalització amb plaques els carrers o els espais on s’han celebrat les diferents edicions: Escola de Música del Grau, IES Veles e Vents del Grau i carrer San Ramon, amb l’objectiu que la ciutadania i els visitants puguen contemplar les pintures realitzades a murs i façanes. _“Justament hui han visitat el Teatre del Raval 200 alumnes, que han esmorzat a l’aire lliure i han tingut una explicació de les intervencions artístiques realitzades al carrer San Ramon”,_ ha explicat Burgos.   

        Finalment, La Cris ha recordat que fins a diumenge continua oberta la campanya Crowfunding per tal de finançar els costos de les activitats, _“amb moltes recompenses per a la gent participant i que fa possible que continuem teixint la xarxa a través de l’art”_.

[Twittear](https://twitter.com/share)